Þingræður haldnar á Alþingi Íslendinga



Herra forseti. Það eru aðeins örfá orð. Allshn. hefur tekið till. þessa til athugunar, og mælir hún einróma með samþykkt hennar. Í grg. till. á þskj. 590 er gerð skýr grein fyrir þeirri ástæðu, sem lá til þess, að þessi till. var lögð fram, og þarf ég ekki að endurtaka það hér eða flytja frekari skýringar frá nefndinni. Ég vil geta þess, að það er ein missögn í grg. till., þar sem segir í sambandi við stúdentagarðana, að þar muni vera um 170–180 herbergi fyrir hótelgesti, en á að vera, að garðarnir rúmi um 170–180 gesti, en herbergin munu vera um 100. Það er mjög mikilvægt, að þessi till. verði samþ. nú, eins og málið liggur fyrir. Það ætti ekki að vera hér um neina áhættu fyrir ríkissjóð að ræða, þótt hann ábyrgðist lán, sem stjórn stúdentagarðanna kynni að vilja taka í þessu skyni, en þetta mun tvímælalaust ódýrasta leiðin til að tryggja, að bætt verði úr þeim vandræðum, sem hér eru í höfuðborginni varðandi móttöku erlendra gesta, en eins og mönnum er kunnugt, hefur ríkisvaldið sjálft stutt að því að fá erlenda gesti hingað til lands, og er því þess vegna málið skylt. - Mun ég svo ekki hafa þessi orð mín fleiri, en vil mælast til þess, að hv. alþm. sjái sé fært að styðja þessa till., og eins og ég sagði áðan, mælir allshn. með henni.



Herra forseti. Það eru aðeins örfá orð. Ég vil þakka hv. allshn. og hv. frsm. hennar fyrir meðmæli með till. Ég gat því miður ekki mætt á fundi, er fyrri umr. þessa máls fór fram, og gat því ekki mælt með henni þá, en lagi varð að sæta til að koma henni til nefndar. Þótt ég gæti kannske flutt hv. Alþ. ýmiss konar upplýsingar um þetta mál, sem mundu varpa ljósi yfir það, að hér er um skynsamlega lausn á vandamáli að ræða, að vísu bráðabirgðalausn, þá vil ég ekki tefja umr. nú með því, en læt þessi orð duga.



Herra forseti. Það er bara til að leita smávegis upplýsinga. - Fyrir nokkrum árum voru samþykkt lög á Alþ. um hótelbyggingu, þar sem ríkið skyldi leggja fram 5 millj. kr., einstaklingar 5 millj. og Reykjavíkurbær 5 millj. kr., og átti því hótelið að kosta 15 millj. kr. Ég vildi gjarnan fá upplýsingar um þetta mál frá þeirri nefnd, sem hafði með það að gera, hvað byggingunni líði og hvað hafi orðið um teikningar þær, sem amerískir menn gerðu, og um ráðstafanir til að finna hótelinu stað. Geti nefndin ekki gefið upplýsingar um þetta, ætti ríkisstj. alltaf að geta það, þar sem framkvæmd þessara laga snertir hana svo sem framkvæmd annarra laga.



Það eru aðeins örfá orð til að svara fyrirspurn hv. 1. þm. N-M. Ég held hann hafi nú ekki spurt vegna þess, að hann vissi ekki, að viðkomandi hótel hefur enn ekki verið reist. Er þetta mál var athugað ofan í kjölinn, þá kom í ljós, að hótelið var dýrara en svo, að hægt væri að leggja í byggingu þess með því fé, sem til staðar var. Ég harma það mjög, að svo skyldi fara, og ef hv. 1. þm. N-M. gæti útvegað fé til byggingarinnar, þá yrði ég honum mjög þakklátur fyrir það.



Herra forseti. Ég vildi aðeins í sambandi við það, sem kom fram hjá hv. þm. Hafnf., er hann gat þess, að ekkert fé væri til að reisa umtalað hótel, láta það koma skýrt fram, að með þessari þáltill., sem hér er um að ræða, er að sjálfsögðu aðeins um bráðabirgðalausn að ræða, en hitt bíður svo, að reisa vandað framtíðarhótel. Það er nauðsynlegt að gera sér ljóst, að hér er aðeins um smávægilega bráðabirgðalausn að ræða á máli, sem er stórt og aðkallandi. Það verður einhvern veginn að finna fé til framtíðarlausnar á þessu máli eða búa þá þannig að þessum atvinnurekstri, að einkafjármagnið leiti til þess að koma upp gistihúsum. Það er sá galli, sem við búum við í þessum efnum, að með veitingaskatti og öðrum gjöldum er drepinn allur áhugi manna til þess að leggja fé sitt í þennan atvinnurekstur, og það er ekki fyrr en úrlausn fæst á þessu, að gistihúsamálum okkar er borgið. Þetta vildi ég aðeins láta koma hér fram.



Herra forseti. Allshn. mælir einróma með samþykkt þessarar till. Um efni hennar get ég látið nægja að vísa til till. sjálfrar og greinargerðar með henni, en ég vænti þess, að hv. Alþ. geti fallizt á að samþ. hana.



Herra forseti. Ég vildi aðeins leyfa mér að þakka hv. allshn. fyrir afgreiðslu þessa máls.